
ประกาศองค์การบริหารส่วนตำบลปากน้ำ
เรื่อง  เจตนารมณ์การป้องกันและต่อต้านการทุจริตคอร์รัปชั่น
------------------------------


ด้วย ยุทธศาสตร์ชาติว่าด้วยด้วยการป้องกันและปราบปรามการทุจริต ระยะที่ 3 มีวิสัยทัศน์ "ประเทศไทยใสสะอาด ไทยทั้งชาติต้านทุจริต (Zero Tolerance & Clean Thailand)" ประกอบกระทรวงมหาดไทยมีเจตจำนงที่จะสนับสนุนวาระแห่งชาติได้จัดโครงการของขวัญปีใหม่สำหรับประชาชน พ.ศ. 2560 "มหาดไทยใสสะอาดต่อต้านการทุจริต" นั้น


ดังนั้น เพื่อให้เป็นการสนับสนุนแนวทางยุทธศาสตร์ชาติว่าด้วยการป้องกันและปราบปรามการทุจริต ระยะที่ 3 และกรอบแนวคิดของกระทรวงมหาดไทย องค์การบริหารส่วนตำบลปากน้ำ ซึ่งได้ตระหนักถึงปัญหาการทุจริตคอร์รัปชั่นที่ยังเป็นปัญหาในทุกระดับ ทุกหน่วยงาน ทั้งภาครัฐ ภาคเอกชน และเป็นปัญหาสำคัญในการขัดขวางการพัฒนาประเทศ ทั้งความโปร่งใสในการปฏิบัติงาน ระบบอุปถัมภ์ การติดสินบนให้กับเจ้าหน้าที่ของรัฐ และผลประโยชน์ทับซ้อน จึงขอประกาศเจตนารมณ์การป้องกันและต่อต้านการทุจริตคอร์รัปชั่นทุกรูปแบบ ดังนี้


1.  ไม่ทำพฤติกรรมใดที่แสดงให้เห็นว่าเป็นการรับสินบนหรือติดสินบนแก่ผู้มีส่วนได้ส่วนเสียในเรื่องที่ตนทำหน้าที่รับผิดชอบทั้งทางตรงหรือทางอ้อม เพื่อให้ได้มาซึ่งผลประโยชน์ทางมิชอบ โดยปฏิบัติดังนี้


     1.1  ไม่รับหรือให้ของขวัญ ของที่ระลึก ที่เป็นเงินสด เช็ค พันธบัตร หุ้น ทองคำ อัญมณี อสังหาริมทรัพย์ หรือสิ่งของในทำนองเดียวกันกับผู้มีส่วนเกี่ยวข้องที่ตนได้เข้าไปติดต่อประสานงาน ทั้งหน่วยงานราชการและหน่วยงานเอกชน


     1.2  ไม่รับทรัพย์สิน สิ่งของ ของขวัญ ของกำนัลใดๆ หรือประโยชน์อื่นอันเป็นการชักนำให้ เกิดการละเว้นการปฏิบัติหน้าที่ของตน 


     1.3  ไม่เป็นตัวกลางรับหรือนำเสนอ เงิน ทรัพย์สิน สิ่งของ หรือประโยชน์อื่นใดกับผู้ที่เกี่ยวข้องกับหน่วยงานราชการหรือองค์กรใดๆ เพื่อแลกกับสิทธิพิเศษที่ไม่ควรได้ หรือทำให้เจ้าหน้าที่ของรัฐ  ละเว้นการปฏิบัติตามกฎระเบียบ ข้อบังคับ และข้อปฏิบัติทางกฎหมายตามที่กำหนดไว้


2.  ในการจัดซื้อจัดจ้าง ต้องดำเนินการผ่านขั้นตอนตามระเบียบของทางราชการอย่างเคร่งครัด    มีความโปร่งใส และสามารถตรวจสอบได้


3.  ยึดมั่นในความเป็นกลางทางการเมือง สนับสนุนการปฏิบัติตามกฎหมาย และการปกครองในระบอบประชาธิปไตย รวมถึงไม่มีแนวทางนากรให้การช่วยเหลือทางการเมืองแก่นักการเมืองใดๆ ไม่ว่าจะโดยทางตรงหรือทางอ้อม



4.  พนักงาน ลูกจ้าง และพนักงานจ้าง ไม่พึงละเลยหรือเพิกเฉย เมื่อพบเห็นการกระทำหรือพฤติกรรมที่เข้าข่ายการทุจริตคอร์รัปชั่น หรือส่อไปในแนวทางทุจริตคอร์รัปชั่นที่มีผลเกี่ยวเนื่องกับองค์กร โดย       ทั้งทางตรงหรือทางอ้อม พนักงานต้องแจ้งให้ผู้บังคับบัญชาหรือบุคคลที่รับผิดชอบทราบ และให้ความร่วมมือใน        การตรวจสอบข้อเท็จจริงต่างๆ


5.  ผู้ที่กระทำการทุจริตคอร์รัปชั่น จะต้องได้รับโทษตามกฎหมาย และจะต้องได้รับการพิจารณาโทษทางวินัยตามระเบียบที่ทางราชการกำหนดไว้  
/6. องค์การ...

         6.  พนักงาน ลูกจ้าง และพนักงานจ้าง ตระหนักถึงความสำคัญในการเผยแพร่ ให้ความรู้ ให้คำปรึกษาและทำความเข้าใจกับบุคลากรในองค์กร และผู้ที่เกี่ยวข้องกับการต่อต้านการทุจริตคอร์รัปชั่น เพื่อให้บุคลากรที่เกี่ยวข้องปฏิบัติให้เป็นไปตามนโยบายต่อต้านการคอร์รัปชั่นฉบับนี้ รวมถึงเป็นแบบอย่างที่ดีในเรื่องการมีความซื่อสัตย์ จริยธรรมและจรรยาบรรณ[image: image2.png]





7.  องค์การบริหารส่วนตำบลปากน้ำ มุ่งมั่นที่จะสร้างและรักษาวัฒนธรรมองค์กรที่ยึดมั่นว่าการทุจริตคอร์รัปชั่น และการให้หรือรับสินบนเป็นการกระทำที่ยอมรับไม่ได้ ไม่ว่าจะเป็นการกระทำกับบุคคลใดก็ตาม หรือการทำธุรกรรมกับภาครัฐหรือเอกชน


8.  นโยบายต่อต้านการคอร์รัปชั่นฉบับนี้ ใช้ครอบคลุมไปถึงกระบวนการบริหารงานบุคคล ตั้งแต่สรรหาหรือการคัดเลือกบุคลากร การเลื่อนตำแหน่ง การฝึกอบรม การประเมินผลการปฏิบัติงานของพนักงาน ลูกจ้าง และพนักงานจ้าง และการเลื่อนขั้นเงินเดือน โดยกำหนดให้ผู้บังคับบัญชาทุกระดับสื่อสารและทำความเข้าใจกับพนักงานเพื่อใช้ในหน้าที่ที่รับผิดชอบ และควบคุมดูแลการปฏิบัติงานให้เป็นไปอย่างมีประสิทธิภาพ และประสิทธิผล


9.  การรับแจ้งเบาะแส หรือร้องเรียนการทุจริตคอร์รัปชั่น


     องค์การบริหารส่วนตำบลปากน้ำ ได้มอบหมายให้มีผู้พิจารณารับเรื่องแจ้งเบาะแส ข้อร้องเรียนการกระทำที่มีข้อสงสัยว่าเป็นการทุจริตและคอร์รัปชั่นที่เกิดขึ้นกับหน่วยงาน ทั้งทางตรงและทางอ้อม โดยผ่านช่องทางการรับเรื่องที่ได้กำหนดไว้ในประกาศฉบับนี้ โดยผู้ร้องเรียนจะต้องระบุรายละเอียดของเรื่องที่จะแจ้งเบาะแส หรือข้อร้องเรียน พร้อมหลักฐานหรือข้อมูลที่เพียงพอต่อการตรวจสอบ และแจ้งชื่อ ที่อยู่ และหมายเลขโทรศัพท์ ที่สามารถติดต่อได้ ส่งมาทางช่องทางรับเรื่อง ดังนี้


     9.1  แจ้งทางโทรศัพท์ หมายเลข 077521353 หรือทางเว็บไซต์ขององค์การบริหารส่วนตำบลปากน้ำ www.paknamchumporn.go.th หรือทาง Facebook ของ องค์การบริหารส่วนตำบลปากน้ำ  


     9.2  แจ้งทางไปรษณีย์ หรือยื่นส่งโดยตรง ที่




  นายกองค์การบริหารส่วนตำบลปากน้ำ



  ที่ทำการองค์การบริหารส่วนตำบลปากน้ำ



  หมู่ที่ 8 ตำบลปากน้ำ  อำเภอเมืองชุมพร จังหวัดชุมพร  86120  


     9.3  แจ้งผ่านทาง เว็บไซต์ของสำนักงาน ป.ป.ช. www.necc.go.th


10.  มาตรการคุ้มครองและรักษาความลับ 


      เพื่อเป็นการคุ้มครองสิทธิของผู้ร้องเรียน และผู้ให้ข้อมูลที่กระทำเจตนาสุจริต องค์การบริหารส่วนตำบลปากน้ำ จะปกปิดชื่อ ที่อยู่ หรือข้อมูลใดๆ ที่สามารถระบุตัวผู้ร้องเรียนหรือผู้ให้ข้อมูล และเก็บรักษาข้อมูลของผู้ร้องเรียนและผู้ให้ข้อมูลไว้เป็นความลับ โดยจำกัดเฉพาะผู้ที่มีหน้าที่รับผิดชอบในการดำเนินการตรวจสอบเรื่องร้องเรียนเท่านั้นที่สามารถเข้าถึงข้อมูลดังกล่าวได้ เพื่อเป็นการคุ้มครองผู้แจ้งเบาะแสหรือผู้ร้องเรียน พยาน และบุคคลที่ให้ข้อมูลในการสืบสวนหรือหาข้อเท็จจริงไม่ให้ได้รับความเดือดร้อนอันตรายใด หรือความไม่ชอบธรรมอันใดอันเกิดมาจากการแจ้งเบาะแส ร้องเรียน การเป็นพยานหรือให้ข้อมูล โดยขอให้ ผู้ร้องเรียนส่งเรื่องร้องเรียนมายังนายกองค์การบริหารส่วนตำบลปากน้ำโดยตรง 


ทั้งนี้ ผู้ได้รับข้อมูลจากการปฏิบัติหน้าที่ที่เกี่ยวข้องกับเรื่องการร้องเรียน มีหน้าที่เก็บรักษาข้อมูล  ข้อร้องเรียนและเอกสารหลักฐานของผู้ร้องเรียนและผู้ให้ข้อมูลไว้เป็นความลับ ห้ามเปิดเผยข้อมูลแก่บุคคลอื่นที่ไม่มีหน้าที่เกี่ยวข้อง เว้นแต่เป็นการเปิดเผยหน้าที่ที่กฎหมายกำหนด


11.  ขั้นตอนการดำเนินการสืบสวนและบทลงโทษ


      11.1  เมื่อได้รับการแจ้งเบาะแส ประธานคณะกรรมการตรวจสอบจะเป็นผู้กลั่นกรองสืบสวนข้อเท็จจริง

            11.2  ระหว่างการสืบสวนข้อเท็จจริงประธานคณะกรรมการตรวจสอบหรืออาจจะมอบหมายให้ตัวแทน แจ้งผลความคืบหน้าเป็นระยะให้ผู้แจ้งเบาะแสหรือผู้ร้องเรียนได้ทราบโดยกำหนดระยะเวลาในการสอบสวนข้อเท็จจริง จนถึงพิจารณาเสร็จสิ้นภายใน 30 วัน และสามารถขยายเวลาการสอบสวนข้อเท็จจริงและพิจารณาจนเสร็จสิ้นได้อีกไม่เกิน 30 วัน
      

     11.3  หากการสองสวนข้อเท็จจริงแล้วพบว่าข้อมูลหรือหลักฐานที่มี มีเหตุอันควรเชื่อได้ว่าผู้ที่ถูกถูกกล่าวหาได้กระทำการทุจริตคอร์รัปชั่นจริง องค์การบริหารส่วนตำบลปากน้ำจะให้สิทธิผู้ถูกกล่าวหาได้รับทราบข้อกล่าวหาและให้สิทธิผู้ถูกกล่าวหาพิสูจน์ตนเองโดยการหาข้อมูลหรือหลักฐานเพิ่มเติมที่แสดงให้เห็นว่าตนเองไม่มีส่วนเกี่ยวข้องกับการกระทำอันทุจริตคอร์รัปชั่นตามที่ได้ถูกกล่าวหา
  

      11.4  หากผู้ถูกกล่าวหาได้กระทำการทุจริตและคอร์รัปชั่นจริงการทุจริตและคอร์รัปชั่นนั้นถือว่าเป็นการกระทำผิดต่อนโยบายต่อต้านการคอร์รัปชั่นขององค์การบริหารส่วนตำบลปากน้ำ ผู้ถูกกล่าวหาจะต้องได้รับการพิจารณาโทษทาง วินัยตามระเบียบที่ได้กำหนดไว้และหากการกระทำทุจริตคอร์รัปชั่นนั้นผิดกฎหมายผู้กระทำผิดอาจจะต้องได้รับโทษทางกฎหมาย ทั้งนี้ โทษทางวินัยตามระเบียบของทางราชการ


      11.5  การร้องเรียนโดยไม่สุจริตหรือผิดช่องทางการแจ้งเรื่องร้องเรียน แจ้งเบาะแสให้ถ้อยคำหรือให้ข้อมูลใดๆ ถ้าพิสูจน์ได้ว่ากระทำโดยไม่สุจริตหรือทำผิดช่องทาง ถ้าเป็นพนักงาน ลูกจ้าง หรือพนักงานจ้างขององค์การบริหารส่วนตำบลปากน้ำ บุคคลนั้นจะได้รับโทษทางวินัยตามมาตรฐานโทษด้วย แต่หากเป็นบุคคลภายนอกและองค์การบริหารส่วนตำบลได้รับความเสียหาย องค์การบริหารส่วนตำบลจะดำเนินคดีตามกฎหมายที่เกี่ยวข้องกับบุคคลนั้น ๆ ด้วย


12.  การเผยแพร่นโยบายต่อต้านการทุจริตคอร์รัปชั่น


      เพื่อให้บุคลากรในองค์การบริหารส่วนตำบลปากน้ำ และประชาชนได้รับทราบเจตนารมณ์การป้องกันและต่อต้านการทุจริตคอร์รัปชั่น ได้ดำเนินการดังนี้


      12.1  ติดประกาศเจตนารมณ์การป้องกันและต่อต้านคอร์รัปชั่นให้ทุกคนในองค์กรได้รับทราบ


      12.2  เผยแพร่เจตนารมณ์การป้องกันและต่อต้านการคอร์รัปชั่น ผ่านช่องทางสื่อสารสนเทศขององค์การบริหารส่วนตำบลปากน้ำ เช่น www.paknamchumporn.go.th และบอร์ดประชาสัมพันธ์ขององค์การบริหารส่วนตำบลปากน้ำ


ทั้งนี้ ตั้งแต่บัดนี้เป็นต้นไป
ประกาศ ณ วันที่ 10  มกราคม  พ.ศ.2562

                    (นายพงศธร เนื่องชุมพร)
                  นายกองค์การบริหารส่วนตำบลปากน้ำ






/11.2 ระหว่าง...








